《台城路 和师言送春》
元代·袁易

落红填径东风恶，贪飞燕雏归晚。听雨楼低，留春地窄，谁念闲情消减。

天涯漫览。正鸥渚波宽，柳汀云黯。赖有遥峰，数尖遮断送愁眼。

年年春草又绿，看花人自老，遗恨天远。雁柱凝尘，鲛绡暗墨，青鬓吴霜轻点。

风流渐懒。但诗恼东阳，病添中散。院落无人，绣帘和絮卷。

作者简介：（1262—1306）平江长洲人，字通甫。力学不求仕进。辟署石洞书院山长，不就。居吴淞具区间，筑堂名静春。聚书万卷，手自校雠。有《静春堂诗集》。